H **Ντον Ολάνικ** (**Αγγλικά:** **Dawn Olanick**, 5 Αυγούστου 1964 – Ιούλιος 1982),  ήταν μια έφηβη Αμερικανίδα, η οποία εξαφανίστηκε στη Βοημία της Νέας Υόρκης, και τελικά βρέθηκε δολοφονημένη στο νεκροταφείο Cedar Ridge στο δήμο Μπλέρσταουν, του Νιου Τζέρσεϊ στις 15 Ιουλίου 1982      Ήταν η πρώτη άγνωστη αποθανούσα που το DNA της μπήκε στο ηλεκτρονικό σύστημα του Εθνικού Κέντρου Πληροφόρησης Εγκλήματος. 

Τον Ιανουάριο του 1983, το σώμα της θάφτηκε στο νεκροταφείο Cedar Ridge, κοντά στο σημείο που ανακαλύφθηκε. Τα λείψανα της εκτάφηκαν το 1999, προκειμένου να συλλεχθούν δείγματα DNA, το οποίο εξήχθη από το μηριαίο της οστό.  Πριν από την ταυτοποίησή της το 2022, η Ντον ήταν γνωστή ως "**Πριγκίπισσα Ντο**", ένα παρατσούκλι που της έδωσε ο υπολοχαγός Έρικ Κραντς του αστυνομικού τμήματος του Μπλέρσταουν, ο οποίος ήταν ο πρώτος αξιωματούχος που έφτασε στη σκηνή της ανακάλυψης του πτώματος.

Ανακάλυψη και εξέταση
---------------------

Το πρωί της 15ης Ιουλίου του 1982, ο νεκροθάφτης Τζορτζ Κάις ανακάλυψε το σώμα μια γυναίκας στο πίσω μέρος του νεκροταφείου Cedar Ridge στο Μπλέρσταουν, του Νιου Τζέρσεϊ. Το πτώμα βρέθηκε ξαπλωμένο ανάσκελα ακριβώς πάνω από μια απότομη όχθη που οδηγεί σε έναν κολπίσκο. Το πρόσωπο του θύματος είχε χτυπηθεί τόσο βίαια (ίσως με ρόπαλο) που ήταν αδύνατον να αναγνωριστούν τα χαρακτηριστικά της. Επιπλέον, λόγω της σημαντικής αποσύνθεσης του σώματος της, το χρώμα των ματιών της δεν μπορούσε να προσδιοριστεί με βεβαιότητα, αλλά ήταν ορατό ότι φορούσε μπλε σκιά ματιών.

Το θύμα δεν φορούσε εσώρουχα και ήταν ντυμένο με ένα κόκκινο κοντομάνικο μπλουζάκι. Πάνω από τα πόδια της νεκρής βρέθηκε μια κόκκινη φούστα αγροτικού τύπου, με λευκές λεπτομέρειες και με σχέδια παγωνιών στο κάτω μέρος της. Οι αρχές δεν μπορούσαν να προσδιορίσουν αν η άγνωστη γυναίκα είχε δεχτεί σεξουαλική επίθεση, κυρίως λόγω του βαθμού σήψης του σώματος. Ένας χρυσός σταυρός με χρυσή αλυσίδα βρέθηκε μπλεγμένος στα μαλλιά του θύματος. Στο αριστερό της αυτί βρέθηκαν δύο σκουλαρίκια. Το δεξί της χέρι είχε βαμμένα τα νύχια κόκκινα, ενώ στο σώμα της δεν είχε χειρουργικές ουλές και τατουάζ. Τα δύο μπροστινά της δόντια ήταν ελαφρώς πιο σκούρα από τα υπόλοιπα. Η σκωληκοειδής απόφυση και οι αμυγδαλές του θύματος ήταν άθικτες. Επιπλέον, οι ιατροδικαστές διαπίστωσαν ότι το θύμα δεν ήταν έγκυος και δεν είχε γεννήσει ποτέ και πιθανότατα ήταν μεταξύ 14 και 18 ετών τη στιγμή του θανάτου της. Η τοξικολογία δεν αποκάλυψε ίχνη ναρκωτικών, αλλά δεν ήταν απολύτως επιβεβαιωμένο αυτό λόγω του χρόνου που μεσολάβησε μεταξύ του θανάτου και της ανακάλυψης του σώματος, ο οποίος σύμφωνα με την τότε εκτίμηση της αστυνομίας ήταν από 1 - 3 εβδομάδες. Πλέον όμως πιστεύεται ότι το σώμα ανακαλύφθηκε λίγες ημέρες μετά τον θάνατο της γυναίκας. Ωστόσο η έκθεση της σωρού στην υγρασία και στον ζεστό καλοκαιρινό καιρό αλλοίωσε περισσότερο τα χαρακτηριστικά της.

Η εξέταση έδειξε ότι η κοπέλα είχε προσπαθήσει να αμυνθεί ενώ δεχόταν επίθεση, καθώς παρατηρήθηκαν τραύματα στους ώμους και τα χέρια της.

Έρευνα
------

### Νταϊάν Τζενίς Ντάι

Για πολλά χρόνια, η "Πριγκίπισσα Ντο" θεωρήθηκε ότι ήταν η Νταϊάν Τζενίς Ντάι, δηλαδή μια εξαφανισμένη έφηβη από το Σαν Χοσέ της Καλιφόρνια, η οποία εξαφανίστηκε στις 30 Ιουλίου 1979.  Αυτή η θεωρία διαδόθηκε από αρκετούς αξιωματούχους επιβολής του νόμου στην πολιτεία του Νιου Τζέρσεϊ, οι οποίοι έφτασαν στο σημείο να πραγματοποιήσουν μια συνέντευξη Τύπου δηλώνοντας επίσημα την Νταϊάν ως την άγνωστη γυναίκα. Ωστόσο, ο υπολοχαγός Έρικ Κραντς, ο αρχικός επικεφαλής της υπόθεσης, υποστήριξε ότι η Νταϊάν δεν ήταν βιώσιμη υποψήφια για την ταυτότητα του θύματος. Τα συναισθήματα του Κραντς συμμερίστηκαν η οικογένεια της Νταϊάν και οι ερευνητές στην Καλιφόρνια, οι οποίοι εξοργίστηκαν ιδιαίτερα από τη συμπεριφορά των συναδέλφων τους στο Νιου Τζέρσεϊ. Το 2003, το DNA της "Πριγκίπισσα Ντο" συγκρίθηκε με εκείνο της Πατρίσια, δηλαδή της μητέρας της Νταϊαν και διαπιστώθηκε οριστικά ότι οι 2 γυναίκες δεν ήταν το ίδιο πρόσωπο. 

### Άρθουρ και Ντόνα Κίνλοου

Το 1999, ήρθαν στο φως στοιχεία ότι ο Άρθουρ και η Ντόνα Κίνλοου μπορεί να είχαν εμπλακεί στη δολοφονία της κοπέλας. Εκείνη και ο σύζυγος της διοικούσαν ένα κύκλωμα πορνείας και συμμετείχαν σε δολοφονίες, ληστείες, πλαστογραφία και διαρρήξεις σε επτά πολιτείες κατά τη διάρκεια της δεκαετίας του 1980. Η Ντόνα συνελήφθη στην Καλιφόρνια επειδή προσπάθησε να διαπράξει απάτη στην κοινωνική πρόνοια χρησιμοποιώντας το όνομα "Ελαϊνα" και εντοπίστηκε από ένα ντόπιο στο Λονγκ Άιλαντ. Όταν η αστυνομία την ανέκρινε, η Ντόνα έδωσε λεπτομέρειες για δύο φόνους που είχε διαπράξει ο Άρθουρ, δύο άλλων γυναικών που παραμένουν αγνώστων στοιχείων, καθώς και της Πριγκίπισσας Ντο, η οποία σύμφωνα με την Κίνλοου ήταν ιερόδουλη. Συγκεκριμένα δήλωσε ότι ήταν με τον σύζυγο της στο νεκροταφείο και τον είδε να την σκοτώνει. Εντούτοις, μια άλλη αναφορά υποστηρίζει ότι η Ντόνα Κίνλοου είπε ότι τον Ιούλιο του 1982, ο σύζυγος της έφερε στο σπίτι μια έφηβη, και όταν αργότερα έφυγαν από το σπίτι, επέστρεψε χωρίς αυτήν. Μετέπειτα έκαψε τα ρούχα του και καθάρισε το όχημα του. Στη συνέχεια, απείλησε την σύζυγο του, λέγοντας της ότι αν δεν κοίταζε την δουλειά της, θα της «έπαιρνε τη ζωή» όπως έκανε στο κορίτσι που έφερε στο σπίτι. Αργότερα ομολόγησε και ο Άρθουρ το φόνο της Πριγκίπισσας Ντο. Ωστόσο, καθώς αμφισβητήθηκε η κατάθεση τους, η κατηγορία για το φόνο της Πριγκίπισσας Ντο εναντίον του Άρθουρ Κίνλοου δεν ήταν εφικτό να σχηματιστεί το 1999. Ο υπολοχαγός Στίβεν Σπίαρς, ο οποίος εργάστηκε στην υπόθεση ως μέλος της Εισαγγελίας της κομητείας του Γουόρεν, από την οποία είναι πλέον συνταξιούχος, δήλωσε: "Η Ντόνα και ο Άρθρουρ «ανέλαβαν την ευθύνη για τον θάνατο της [άγνωστης γυναίκας]. Αλλά δεν έχω καμία φυσική απόδειξη για να το επιβεβαιώσω, και χωρίς την ταυτότητα της Πριγκίπισσας Ντο, δεν έχω τρόπο να συνδέσω τις κουκκίδες". Ο Σπίαρς ανέφερε επίσης ότι αμφέβαλλε για την ομολογία επειδή οι Κίνλοου δεν μπορούσαν να δώσουν το όνομα της άγνωστης γυναίκας, παρόλο που είχαν ισχυριστεί ότι ήταν μαζί της για κάποιο χρονικό διάστημα. Παρά το γεγονός ότι αμφισβήτησε την αξιοπιστία των δηλώσεων τους, ο Σπίαρς πίστευε ότι το θύμα ήταν γεννημένο στο Λονγκ Άιλαντ της Νέας Υόρκης. Παρόλα αυτά, η Ντόνα έδωσε συνέντευξη σε έναν καλλιτέχνη ανακατασκευής προσώπων των θυμάτων. Αυτός δημιούργησε ένα σκίτσο του κοριτσιού που ισχυρίστηκε η Ντόνα ότι είχε γνωρίσει.

Εκτός από τους Κίνλοου, αρκετοί άλλοι ύποπτοι έχουν επανεξεταστεί για εμπλοκή στην υπόθεση. 

### Μεταγενέστερες εξελίξεις

Αφού είδε εικόνες από τα ρούχα του κοριτσιού σε μια εφημερίδα, μια μάρτυρας με το όνομα Ανεμάρι Λάτιμερ ανέφερε στους αξιωματούχους ότι θυμόταν μια κοπέλα που είχε τα μαλλιά της πιασμένα σε ένα ψηλό κότσο και φορούσε τα ίδια ρούχα με την Πριγκίπισσα Ντο, να αγοράζει τσιγάρα στις 13 Ιουλίου του 1982, μόλις δύο μέρες πριν βρεθεί το σώμα της. Η Λάτιμερ δήλωσε ότι ψώνιζε με την κόρη της σε ένα σούπερ μάρκετ απέναντι από το νεκροταφείο και παρατήρησε, και ήταν σε θέση να περιγράψει, τα ιδιαίτερα ρούχα του θύματος. Η ίδια μπλούζα και η φούστα εντοπίστηκαν σε έναν κατασκευαστή στις Μεσοδυτικές Ηνωμένες Πολιτείες, αν και έλειπαν οι ετικέτες της μάρκας. Τρία άτομα ανέφεραν, αφού είδαν φωτογραφίες, ότι αγόρασαν παρόμοια ρούχα σε ένα κατάστημα του Λονγκ Άιλαντ. 

Το σκίτσο του θύματος του 2012 έφερε νέες πληροφορίες, καθώς έμοιαζε με πολλά αγνοούμενα κορίτσια από τη χώρα. Οι πληροφορίες αυτές οδήγησαν επίσης σε νέες θεωρίες για το ποια μπορούσε να είναι η άγνωστη γυναίκα.

Μια από αυτές υποστήριξε ότι η Πριγκίπισσα Ντο μπορεί να ήταν μια έφηβη που το είχε σκάσει από το σπίτι της και πιθανόν να χρησιμοποιούσε ψεύτικα ονόματα ενώ εργαζόταν σε ένα ξενοδοχείο στην Όσϊαν Σίτυ του Μέριλαντ. 

Για να ενισχυθούν οι πιθανότητες αναγνώρισης του θύματος, το 2012, εξετάστηκαν μέσω ανάλυσης ισοτόπων ένα δείγμα από τα μαλλιά και ένα δόντι της άγνωστης γυναίκας. Τα αποτελέσματα έδειξαν ότι ότι η κοπέλα πιθανότατα γεννήθηκε στις Ηνωμένες Πολιτείες. Το δείγμα των μαλλιών της έδειξε ότι είχε ζήσει τουλάχιστον επτά με δέκα μήνες στις Μεσοδυτικές ή Βορειοανατολικές Ηνωμένες Πολιτείες. Το δείγμα των δοντιών φανέρωσε ότι θα μπορούσε να είναι από την Αριζόνα.  Πιστεύεται επίσης ότι το κορίτσι είχε περάσει μεγάλο χρονικό διάστημα στο Λονγκ Άιλαντ της Νέας Υόρκης.

Παρουσίες στα ΜΜΕ
-----------------

### *ΑΓΝΟΟΥΜΕΝΗ* (Ντοκιμαντέρ της HBO)

Μετά από εκτεταμένη κάλυψη στα έντυπα μέσα το 1982, ο υπολοχαγός Έρικ Κραντς, έλαβε κλήση από την εταιρεία παραγωγής HBO σχετικά με την υπόθεση της Πριγκίπισσας Ντο και τον ρώτησαν αν το κανάλι θα μπορούσε να εξιστορήσει την υπόθεση σε ένα επερχόμενο ντοκιμαντέρ με τίτλο *ΑΓΝΟΟΥΜΕΝΗ*. Ο Κραντς συμφώνησε και το ντοκιμαντέρ γυρίστηκε κατά τη διάρκεια αρκετών εβδομάδων. Το ντοκιμαντέρ ήταν αξιοσημείωτο επειδή περιείχε πραγματικό υλικό από την ανακατασκευή του σώματος της άγνωστης γυναίκας μαζί με πλάνα που τράβηξε η HBO από την κηδείας της Πριγκίπισσας Ντο το 1983. Το ντοκιμαντέρ έκανε ανηφόρα επίσης στην εξαφάνιση του Τζόνι Γκος. 

### Σε άλλα τηλεοπτικά προγράμματα

Η υπόθεση εμφανίστηκε στην εκπομπή *America's Most Wanted* το 2012 με την ελπίδα να βρεθούν νέες πληροφορίες. 

Την ίδια χρονιά, μεταδόθηκε επίσης στο CNN. 

Το 2022 η υπόθεση εμφανίστηκε στην διαδικτυακή ραδιοφωνική μετάδοση (podcast) αληθινών εγκλημάτων στον ιστότοπο Method & Madness.

Ταφή και μνημόσυνα
------------------

Το θύμα κηδεύτηκε στις 22 Ιανουαρίου του 1983, αφού παρέμεινε αγνώστων στοιχείων για περισσότερους από πέντε μήνες. Οι δωρεές που μαζεύτηκαν χρησιμοποιήθηκαν για την πληρωμή του φέρετρου και της ταφόπετρας του θύματος. Στην ταφόπλακα ήταν χαραγμένη η φράση: "*Πριγκίπισσα Ντο. Λείπει από το σπίτι. Νεκρή ανάμεσα σε αγνώστους. Στην μνήμη όλων*" 

Στις 15 Ιουλίου 2012, πραγματοποιήθηκε μνημόσυνο για την 30ή επέτειο από την ανακάλυψη της σορού της άγνωστης γυναίκας, στην κορυφή της χαράδρας όπου βρέθηκαν τα απομεινάρια της. Πάνω από 100 πολίτες παρευρέθηκαν καθώς και αρκετοί ρεπόρτερ και κάμερες. Τα ρούχα του θύματος καθώς και τα σκίτσα της εκτέθηκαν σε δημόσια προβολή. 

Στις 12 Οκτωβρίου 2014, η "Πριγκίπισσα Ντο" τιμήθηκε σε μια ομιλία που αφορούσε τους αγνοούμενους στην περιοχή.

Ταυτοποίηση
-----------

Τον Μάιο του 2021, οι ερευνητές ειδοποιήθηκαν από το Εθνικό Κέντρο για τα Εξαφανισμένα και Κακοποιημένα Παιδιά (NCMEC), που συνεργάζονταν με το εξεταστικό κέντρο Astrea Forensics, σχετικά με τη λήψη δεικτών DNA από δείγματα της σωρού της Πριγκίπισσας Ντο χρησιμοποιώντας επιχορήγηση. Στις 10 Φεβρουαρίου του 2022, το εξεταστικό κέντρο Astrea Forensics ανακοίνωσε στους ερευνητές ότι η δημιουργία ενός αρχείου δεδομένων DNA ήταν επιτυχής. Τα αποτελέσματα στάλθηκαν στους γενεαλόγους του NCMEC. Έτσι, στις 22 Φεβρουαρίου 2022, βρέθηκε μια πιθανή ταυτότητα για την Πριγκίπισσα Ντο. Οι ερευνητές πήγαν στη Δυτική Βαβυλώνα της Νέας Υόρκης όπου συνάντησαν τον Ρόμπερτ Ολάνικ Τζούνιορ και του πήραν δείγμα DNA.

Στις 29 Απριλίου 2022, το Κέντρο αναγνώρισε την Πριγκίπισσα Ντο ως Ντον Ολάνικ και στις 15 Ιουλίου 2022, 40 χρόνια από την ανακάλυψη της, τα επιτυχή αποτελέσματα της υπόθεσης ανακοινώθηκαν δημόσια στο κοινό. 

Πριν από την εξαφάνιση της, η Ντον ζούσε με τη μητέρα και την αδερφή της στην πόλη της Βοημίας στο Λονγκ Άιλαντ μετά το διαζύγιο των γονιών της. Ο αδελφός της, Ρόμπερτ Ολάνικ Τζούνιορ είπε ότι η Ντον έφυγε από το σπίτι, γύρω στις 24 Ιουνίου 1982, μετά από αίτημα της μητέρας τους, χωρίς να διευκρινιστούν ο λόγοι, και έκτοτε ούτε την είδαν ούτε την άκουσαν ποτέ ξανά. 

Τελικά, ο Άρθουρ Κίνλοου κατηγορήθηκε ως ο δράστης σε αυτή την υπόθεση, ως αποτέλεσμα της πολύχρονης έρευνας, λόγω των καταθέσεων των μαρτύρων και της ομολογίας του για τη δολοφονία της Ολάνικ. Πιστεύεται ότι ο Άρθουρ ήθελε να αναγκάσει την Ντον να αρχίσει να εκπορνεύετε και όταν εκείνη αρνήθηκε, την μετέφερε με το αυτοκίνητο του στο Νιου Τζέρσεϊ. Τελικά οι δύο τους κατέληξαν στον προάστιο Μπλέρσταουν, όπου ο Κίνλοου την δολοφόνησε στο νεκροταφείο Cedar Ridge. Ωστόσο δεν καταδικάστηκε γι' αυτό το έγκλημα καθώς η αστυνομία το έρευνα ακόμα. Παρόλα αυτά, ο Άρθουρ Κίνλοου καταδικάστηκε σε ισόβια κάθειρξη για τις δύο υποθέσεις ανθρωποκτονίας των άλλων δύο γυναικών αφού κρίθηκε ένοχος για φόνους δεύτερου βαθμού. Η Ντόνα καταδικάστηκε για ανθρωποκτονία από αμέλεια σε αυτές τις υποθέσεις και αφέθηκε ελεύθερη το 2003. Ωστόσο, ο Κίνλοου παραμένει φυλακισμένος στο σωφρονιστικό ίδρυμα Sullivan στο Φόλσμπεργκ της Νέας Υόρκης. Οι ερευνητές προσπαθούν τώρα να συνενώσουν τις κινήσεις της Ντον Ολάνικ μέχρι το θάνατο της.

Αναφορές
--------

1. ↑  njsp.org/miss/ui\_warren\_u630870962.html. Ανακτήθηκε στις 4  Ιουλίου 2021.
2. ↑  «WATCH: News conference on 1982 'Princess Doe' homicide case». *WFMZ.com* (στα Αγγλικά). Ανακτήθηκε στις 15 Ιουλίου 2022.
3. ↑  «Unidentified Deceased (Female)». Warren County Sheriff Department. Ανακτήθηκε στις 14 Μαΐου 2014.
4. 1 2  *Princess Doe*.
5. ↑  «Case File 36UFNJ». The Doe Network. Ανακτήθηκε στις 13 Μαΐου 2014.
6. ↑  Gallucci, Jaclyn (August 2, 2012). «Identifying Princess Doe: 30 Years After She Was Slain, New Technology May ID Her and The Killer». *Long Island Press*. Αρχειοθετήθηκε από το πρωτότυπο στις December 15, 2017.. Ανακτήθηκε στις May 13, 2014.
7. ↑  WFMZ-TV. «WATCH LIVE: 9:30 a.m. - News conf. on 1982 unsolved homicide case in Warren County». *WFMZ.com* (στα Αγγλικά). Αρχειοθετήθηκε από το πρωτότυπο στις 15 Ιουλίου 2022. Ανακτήθηκε στις 15 Ιουλίου 2022.
8. ↑  Gallucci, Jacklyn (August 2, 2012). «Identifying Princess Doe: 30 Years After She Was Slain, New Technology May ID Her and The Killer». Long Island Press. Αρχειοθετήθηκε από το πρωτότυπο στις December 15, 2017.. Ανακτήθηκε στις October 24, 2014.
9. ↑  Tommasino, John (September 23, 1999). «Mystery body dug up to conduct DNA tests». Pocono Record. Αρχειοθετήθηκε από το πρωτότυπο στις February 16, 2019.. Ανακτήθηκε στις October 24, 2014.
10. ↑  «Princess Doe: New Evidence Arises After 30 Years». *weirdnj.com*. Weird NJ. Ανακτήθηκε στις 24 Οκτωβρίου 2014.
11. ↑  «Princess Doe Case Details». *princessdoe.org*. Ανακτήθηκε στις 25 Ιουνίου 2014.
12. ↑  «'Princess Doe' Identified as California Runaway *[note: article's title was not accurate**»].* Boca Raton News*. February 1, 1985.. Ανακτήθηκε στις May 13, 2014.*
13. ↑  Good, Meaghan. «Diane Genice Dye». The Charley Project. Αρχειοθετήθηκε από το πρωτότυπο στις 15 Ιουλίου 2017. Ανακτήθηκε στις 13 Μαΐου 2014.
14. ↑  Moylan, Tom (January 31, 1985). «Is 'Princess Doe' Really Diane Dye? Body Discovered In N.j. May Be Calif. Runaway». *The Morning Call*. Αρχειοθετήθηκε από το πρωτότυπο στις October 15, 2017.. Ανακτήθηκε στις May 14, 2014.
15. ↑  «Frequent Questions About the Princess Doe Case». Princessdoe.org. 16 Ιουνίου 2017. Ανακτήθηκε στις 7 Φεβρουαρίου 2020.
16. ↑  Gallucci, Jacklyn (September 24, 2012). «Arizona, Spent Time in Long Island Area». Long Island Press. Αρχειοθετήθηκε από το πρωτότυπο στις October 8, 2017.. Ανακτήθηκε στις October 24, 2014.
17. ↑  Kaye, Randi (September 23, 2012). «Identifying 'Princess Doe'». CNN.. Ανακτήθηκε στις October 24, 2014.
18. ↑  Gillis, Timothy (September 27, 2012). «Princess Doe murder case revived with fresh leads». The Portland Sun. Αρχειοθετήθηκε από το πρωτότυπο στις December 4, 2015.. Ανακτήθηκε στις October 24, 2014.
19. ↑  «New image could help solve 30-year-old cold case». *CNN News*. June 15, 2012. .
20. ↑  «Dawn Gandhi».
21. ↑  «'Princess Doe' identified 40 years after remains were found» (στα αγγλικά). *Washington Post*. ISSN 0190-8286.. Ανακτήθηκε στις July 15, 2022.
22. ↑  Liguori, Priscilla. «Convicted murderer charged in decades-old 'Princess Doe' NJ homicide». *WFMZ-TV* (στα Αγγλικά). Ανακτήθηκε στις 15 Ιουλίου 2022.
23. ↑  Novak, Steve (15 Ιουλίου 2022). «Princess Doe identified, alleged killer charged after 40 years». *lehighvalleylive.com* (στα Αγγλικά). Ανακτήθηκε στις 15 Ιουλίου 2022.
24. ↑  «After Four Decades, Prosecutors Identify Murder Victim 'Princess Doe' and Name Her Alleged Killer». *Law & Crime* (στα Αγγλικά). 15 Ιουλίου 2022. Ανακτήθηκε στις 5 Αυγούστου 2022.